Europa-Parlamentets beslutning

med bemærkningerne til afgørelsen om decharge til bestyrelsen for Det Europæiske Center for Udvikling af Erhvervsuddannelse for gennemførelsen af centrets budget for regnskabsåret 2001

EUROPA-PARLAMENTET,

der henviser til Revisionsrettens beretning om regnskabet for Det Europæiske Center for Udvikling af Erhvervsuddannelse for regnskabsåret 2001, med centrets svar(1) (C5-0601/2002),

der henviser til Rådets henstilling af 7. marts 2003 (C5-0088/2003),

der henviser til EF-traktaten, særlig artikel 276,

der henviser til artikel 12 i Rådets forordning (EØF) nr. 337/75(2), som ændret ved Rådets forordning (EØF) nr. 1946/93(3), og artikel 185 i finansforordningen af 25. juni 2002(4),

der henviser til forretningsordenens artikel 93a og bilag V,

der henviser til betænkning fra Budgetkontroludvalget og udtalelse fra Udvalget om Beskæftigelse og Sociale Anliggender (A5-0079/2003),

A. der henviser til, at Det Europæiske Center for Udvikling af Erhvervsuddannelse (Thessaloniki-Centret) varetager sine opgaver som referencecenter for fremme og udvikling af grundlæggende og efterfølgende erhvervsuddannelse på fællesskabsplan ved at indsamle dokumentation om systemer og udviklinger på dette område og udbrede al relevant information og dokumentation, ved at udføre forskningsopgaver på området, ved at støtte en samordnet strategi for udvikling af erhvervsuddannelsen og ved at fungere som diskussionsforum for de berørte parter,

B. der henviser til, at Parlamentet den 10. april 2002 meddelte centrets bestyrelse decharge(5) for gennemførelsen af dets budget for regnskabsåret 2000 og samtidig

- beklagede, at Cedefop ikke havde taget højde for sine egne tilsagn, hvad angik de procedurer, som det selv havde truffet afgørelse om i forbindelse med indgåelse af kontrakter, især i forbindelse med databaserede projekter

- glædede sig over den handlingsplan, bestyrelsen havde udarbejdet som opfølgning af den eksterne evaluering, og over, at Cedefop lovede at gennemføre handlingsplanen i overensstemmelse med de målsætninger og den tidsplan, der var angivet, og holde Parlamentet informeret gennem årlige beretninger om de fremskridt, der gøres

- understregede, at den samarbejdsrammeaftale, som centret havde indgået med Det Europæiske Erhvervsuddannelsesinstitut, nu skulle gennemføres i fuldt omfang,

C. der henviser til, at Revisionsretten har fået rimelig sikkerhed for, at regnskabet for det regnskabsår, der afsluttedes pr. 31. december 2001, er rigtigt, og at de underliggende transaktioner som helhed betragtet er lovlige og formelt rigtige,

1. tager følgende tal for årsregnskabet for Det Europæiske Center for Udvikling af Erhvervsuddannelse til efterretning:

Forvaltningsregnskab for regnskabsårene 2001 og 2000

>TABELPOSITION>

Kilde:

Det Europæiske Center for Udvikling af Erhvervsuddannelse.

NB:

Tallene er afrundede, og summen af tallene i tabellerne kan derfor afvige fra totalen.

Gennemførelse af budgettet/finansielle bestemmelser

2. beklager, at centret ikke har afskrevet sine anlægsaktiver, således at de værdier, der er opført på balancen, giver et retvisende billede af de aktiver, der indgår i dets formue; forventer, at centret retter sig efter Revisionsrettens bemærkninger;

3. beklager, at centret på trods af Revisionsrettens kritik har haft en for stor forskudsforvaltning; forventer, at centret vil være mere modtagelig over for bemærkninger fra Revisionsretten, således at denne form for kritik undgås i fremtiden;

4. beklager, at centret på trods af gentagen kritik fra Revisionsretten ikke fuldt ud har fulgt udbudsprocedurerne i forbindelse med tildeling af kontrakter; henviser til, at dette ikke blot er en overtrædelse af princippet om lige behandling, men også kan føre til, at de bydende, der er blevet forfordelt, kan lægge sag an mod centret; vil fortsat holde øje med sådanne sager; forventer, at centret fortsat bestræber sig på at forbedre planlægningen af sit arbejde, således at man undgår pressede situationer, som tidligere har ført til, at reglerne i forbindelse med offentlige udbudsprocedurer ikke er blevet fulgt;

5. bemærker, at Revisionsretten har den opfattelse, at omfanget af fremførte driftsbevillinger fortsat er for højt (2,8 millioner), og at centret bør arbejde på at højne kvaliteten og overvågningen i forbindelse med planlægningen af sine aktiviteter; bemærker, at den nye finansforordning vil frembyde et forbedret retsgrundlag for bevillingsfremførsler; glæder sig imidlertid over centrets tilsagn om at ville forsøge at højne kvaliteten og følge aktivitetsplanlægningen op;

Opfølgning af den eksterne evaluering

6. mener, at centret i højere grad bør følge henstillingerne i den eksterne evalueringsrapport for 2001, således at der sikres den nødvendige sammenhæng mellem de opgaver, det har fået overdraget, og forvaltningen af dets finansielle og menneskelige ressourcer;

7. forventer derfor, at centret reagerer positivt på Revisionsrettens kritik gående ud på, at det skal opnå en bedre balance mellem de administrative udgifter og aktionsudgifterne i forbindelse med aktivitetsprogrammet, således at man kan få fjernet uligevægten mellem centrets opgaver og fordelingen af dets finansielle og menneskelige ressourcer;

8. noterer sig de bestræbelser, som centret har udfoldet i sin handlingsplan; vil holde øje med, om de annoncerede foranstaltninger er relevante med henblik på at nå de rigtige resultater, især for så vidt angår en hensigtsmæssig reaktion på de nye udfordringer i forbindelse med udvidelsen; opfordrer centret til i de følgende år at foretage en konsekvensanalyse af de gennemførte foranstaltninger;

Samarbejde med Det Europæiske Erhvervsuddannelsesinstitut

9. noterer sig i den forbindelse centrets og Det Europæiske Erhvervsuddannelsesinstituts fælles bestræbelser, således som de fremgår af den fælles situationsrapport fra september 2002, for så vidt angår gennemførelsen af det overordnede samarbejde mellem de to organer under udvidelsesprocessen og forberedelsen af kandidatlandene;

10. hilser rammeaftalen mellem Cedefop og Det Europæiske Erhvervsuddannelsesinstitut velkommen, men mener dog, at det i betragtning af beslutningerne fra Det Europæiske Råd i København er nødvendigt at gennemføre en detaljeret analyse af, hvilke virkninger det vil have for ansøgerlandene at overføre kompetencen fra Erhvervsuddannelsesinstituttet til Cedefop; opfordrer derfor Kommissionen til sammen med de pågældende agenturer at gennemføre en sådan evaluering og i givet fald fremlægge forslag om overførsel af ekspertise samt af menneskelige og finansielle ressourcer;

11. foreslår, at dets ansvarlige udvalg undersøger resultaterne af dette samarbejde med henblik på at vurdere muligheden for en yderligere udvidelse af et sådant samarbejde, uden at dette foregriber løsninger, der betyder sammenlægning af aktiviteter, hvor dette er relevant;

Yderligere forslag

12. henviser til, at det i den eksterne evalueringsrapport blev understreget, at der var brug for en betydelig indsats med henblik på at forbedre Cedefops offentlige profil, og at der bl.a. blev opfordret til forbedringer, for så vidt angår udbredelsen af og målene for oplysningerne; henviser til, at det i den samme rapport blev foreslået, at det skulle drøftes, om og hvordan Cedefop kunne drage nytte af et øget samarbejde med Det Europæiske Erhvervsuddannelsesinstitut;

Generelle punkter vedrørende de organer, der henvises til i artikel 185 i finansforordningen

13. noterer sig, at der i mange agenturer er uligevægt mellem de administrative udgifter og aktionsudgifterne, idet de administrative udgifter er større end aktionsudgifterne;

14. er af den opfattelse, at disse agenturer burde have flere aktionsopgaver; mener, at de f.eks. kunne få til opgave at gennemføre fællesskabsprogrammer på området uddannelse og sundhed, hvorved det kan undgås, at Kommissionen må oprette flere gennemførelsesorganer; opfordrer Kommissionen til at stille forslag herom senest den 30. juni 2003, og inden der oprettes flere gennemførelsesorganer;

15. henviser til, at Kommissionens finansinspektør ikke længere gennemfører en uafhængig ex ante-kontrol af agenturerne;

16. er bekymret for, at den manglende eksterne ex ante-kontrol af de finansielle transaktioner kan øge risikoen for uregelmæssigheder og dårlig forvaltning; opfordrer derfor

- Revisionsretten til at øge antallet af de kontroller, som dens revisorer foretager

- agenturerne til omhyggeligt at gennemgå og ændre deres procedurer for gennemførelsen af deres budget, således at der tages højde for denne risiko;

17. opfordrer agenturerne til så hurtigt som muligt og senest den 1. juli 2003 at bringe deres procedure for gennemførelsen af budgettet på linje med kravene i den nye rammefinansforordning(6);

18. henviser til, at agenturerne skal vedtage deres egne finansielle bestemmelser, som ikke må afvige fra rammefinansforordningen, medmindre det er nødvendigt på grund af deres særlige driftsforhold og i så fald med Kommissionens forudgående samtykke; anmoder Revisionsretten om at afgive udtalelse om alle de finansielle bestemmelser, som agenturerne vedtager, og som afviger fra rammefinansforordningen;

19. understreger især den strenge sondring mellem de anvisningsberettigedes og regnskabsførernes opgaver og sidstnævntes øgede rolle i forbindelse med

a) definition og godkendelse af regnskabssystemer

b) regnskabsføring

c) godkendelse af systemer udarbejdet af den anvisningsberettigede til levering af regnskabsoplysninger

d) samarbejde med Kommissionens regnskabsfører

e) udarbejdelse og fremlæggelse af regnskaberne og beretningerne om gennemførelsen af budgettet;

20. understreger, at regnskabsførerne skal udnævnes af agenturernes bestyrelse på grundlag af særlige kvalifikationer dokumenteret af eksamensbeviser eller tilsvarende faglig erfaring; henviser til, at de ikke er hierarkisk underlagt de anvisningsberettigede;

21. opfordrer agenturerne til fuldt ud at overholde bestemmelserne vedrørende udbudsprocedurerne som fastsat i finansforordningen; understreger, at der skal anvendes offentlige udbud i så vid udstrækning som muligt med det formål at øge gennemskueligheden og sikre lige behandling af potentielle bydende;

22. anmoder agenturerne om nøje at overvåge bevillingen af orlov af personlige årsager for at sikre, at kravene om åbenhed og adskillelse af interesser opfyldes;

23. henviser til, at manglende overholdelse af bestemmelserne i forbindelse med offentlige udbud ikke blot er potentielt skadelige for agenturernes finansielle interesser, men også kan være en strafbar handling i henhold til medlemsstaternes straffelov;

24. anmoder Revisionsretten om ved førstkommende lejlighed at aflægge beretning om, hvorvidt alle fællesskabsorganer samarbejder forskriftsmæssigt med Det Europæiske Kontor for Bekæmpelse af Svig (OLAF) og fuldt ud overholder den interinstitutionelle aftale af 25. maj 1999 om de interne undersøgelser, der foretages af OLAF(7); anmoder desuden Revisionsretten om at evaluere dette samarbejdes effektivitet på grundlag af de sager, der er bearbejdet indtil nu;

25. bemærker, at Revisionsretten beklager anvendelsen af "superbruger"-rettigheder i edb-systemerne (hvor en og samme person kan udføre opgaverne som forvalter, anvisningsberettiget, finansinspektør og regnskabsfører), da en sådan praksis er uforenelig med princippet om adskillelse af funktioner; opfordrer agenturerne til at sørge for, at der ikke mere tildeles sådanne superbrugerrettigheder;

26. understreger, at edb-systemerne skal sikre, at der er et komplet revisionsspor for hver enkelt transaktion og for alle ændringer, der foretages i systemet, således at det er muligt på et hvilket som helst tidspunkt at identificere ændringens art og den person, der har foretaget den;

27. opfordrer med henblik på at øge bestræbelserne til forberedelse af integrationen af de kommende medlemsstater Kommissionen til at fremsætte forslag, således at det sikres, at disse EU-organer kommer til at fungere bedre, at man gennem en cost-benefit-analyse får mere for pengene, og at man undgår en unødvendig forøgelse af antallet af agenturer; henviser til, at sådanne forslag kan gå ud på, at organer med ensartede opgaver får fælles bestyrelser;

28. anser det af effektivitets- og omkostningsmæssige årsager for udelukket, at fællesskabsorganernes bestyrelser bliver udvidet yderligere i forbindelse med den forestående udvidelse af Den Europæiske Union; mener, at udvidelsen giver en god lejlighed til grundlæggende at revidere sammensætningen af og arbejdsmåden i disse som regel allerede i dag meget tungt arbejdende bestyrelser; opfordrer Kommissionen til senest den 31. juli 2003 at forelægge passende forslag til en ændring af retsakterne om oprettelse af disse organer og i den forbindelse også at undersøge, om der ikke kan skabes fælles bestyrelser for organer med ensartede opgaver;

29. erindrer om Revisionsrettens konstatering(8) af, at der er fare for, at direktørerne for fællesskabsorganerne bliver for afhængige af Kommissionen; opfordrer derfor Kommissionen til senest den 31. juli 2003 at foreslå en ændring af forordningerne om oprettelse af agenturerne med henblik på at sikre, at fællesskabsorganernes direktører fremover kun kan udnævnes med samstemmende udtalelse fra Parlamentet;

30. opfordrer Kommissionen til at foretage en samlet undersøgelse af aktiviteterne i forskellige fællesskabsorganer, som eventuelt overlapper hinanden eller tjener samme målsætninger, for således at kunne foreslå passende løsningsmodeller, herunder mulige sammenlægninger af agenturer; bemærker, at Kommissionen har konstateret, at der muligvis er overlapning mellem Cedefop og Det Europæiske Erhvervsuddannelsesinstitut samt mellem Det Europæiske Institut til Forbedring af Leve- og Arbejdsvilkårene og Det Europæiske Arbejdsmiljøagentur(9);

31. opfordrer desuden Kommissionen til på linje med dens forslag om nye styreformer i EU med henblik på at koncentrere aktiviteterne på kerneopgaverne at inddrage de relevante forslag i sit handlingsprogram, således at det sikres, at overlapning mellem Kommissionens tjenestegrenes arbejde og agenturernes arbejde undgås.

(1) EFT C 326 af 27.12.2002, s. 42.

(2) EFT L 39 af 13.2.1975, s. 1.

(3) EFT L 181 af 23.7.1993, s. 11.

(4) EFT L 248 af 16.9.2002.

(5) EFT L 158 af 17.6.2002, s. 59.

(6) EFT L 357 af 31.12.2002, s. 72.

(7) EFT L 136 af 31.5.1999, s. 15.

(8) Revisionsrettens udtalelse 10/2002 om Kommissionens forslag til ændring af forordningerne om oprettelse af fællesskabsagenturerne efter vedtagelsen af den nye finansforordning (EFT C 285 af 21.11.2002, s. 4).

(9) Se arbejdsdokument fra Generaldirektoratet for Budget om administrationsomkostninger og de decentraliserede agenturers analytiske regnskaber.